Parys-boere: Getuie se weergawe betwisAnton Loggenberg en kapt. Henk Prinsloo in die hof (18 Mei 2017). Foto: Maroela Media Ockert van Zyl, ŉ boer uit die Parys-gemeenskap, wat Woensdag tydens die verhoor van ses mans wat teregstaan vir die moord op twee vermeende plaasaanvallers getuig het, was Donderdagoggend weer in die getuiebank. Die hofverrigtinge het begin met Van Zyl (64) wat deur die verdediging kruisondervra is oor sy getuienis wat hy gister gelewer het. Boeta van der Westhuizen (46), sy seun Loedie van der Westhuizen (19), Anton Loggenberg (50), sy seun Cor Loggenberg (20), Miela Janse van Vuuren (23) en kapt. Henk Prinsloo (47) staan tereg op twee aanklagte van moord in verband met die dood van Samuel Tjixa en Simon Jubeba. Die staat beweer die ses beskuldigdes was deel van ŉ groep mans wat Tjixa en Jubeba op 6 Januarie 2016 op die plaas Swartklip, net buite Parys, aangekeer en so erg aangerand het dat hulle later in die hospitaal aan hul beserings beswyk het. Van Zyl het Woensdag getuig dat hy ook daardie aand op die toneel was waar Tjixa en Jubeba glo aangekeer is. Hy het onder meer getuig dat hy gesien het hoe Boeta een van die verdagtes met ŉ rubberband, vermoedelik ŉ waaierband, aanrand en hoe Prinsloo ’n skoktoestel gebruik om dieselfde verdagte op sy privaatdele te skok. Die ses beskuldigdes Donderdag (18 Mei 2017) in die hof voordat die hofverrigtinge begin. Foto: Maroela Media Die verdediging het Donderdag verskeie aspekte van Van Zyl se getuienis betwis. Adv. Hans de Bruin vir die verdediging het Van Zyl weer uitgevra oor die reaksie van die beseerdes wat met Van Zyl se aankoms op die toneel agterop Anton se bakkie gelê het. Van Zyl het getuig een van die beseerde mans het teen die kajuit van die bakkie gesit-lê, terwyl die ander beseerde naby die klap van die bakkie op sy rug gelê het. Volgens Van Zyl het hy eers gesien hoe die man met die rubberbelt geslaan en met die toestel geskok word, voordat Prinsloo ŉ spuitbottel gebruik het om water in die verdagte se mond te spuit. Hy het getuig die man het geen reaksie getoon nie. Hy het ook gesê die ander verdagte op die bakkie het geen reaksie getoon nie en hy [Van Zyl] het “gedink hy is dood”. De Bruin het Van Zyl gevra of die skoktoestel wat Prinsloo gebruik het, gewerk het en Van Zyl het gesê hy glo die apparaat het gewerk. De Bruin het egter aangevoer die skoktoestel se battery was pap en die apparaat het dus nie gewerk nie. Hy het ook aangevoer dat Prinsloo die skoktoestel een of twee keer in die beseerde man se ribbes gedruk het. Van Zyl het gesê Prinsloo het die man “drie of vier keer” op sy privaatdele geskok. Regter Corné van Zyl het Ockert van Zyl gevra of hy die kenmerkende klak-klak-geluid gehoor het wat ŉ skoktoestel gewoonlik maak wanneer dit aan is en hy het gesê hy het nie die geluid gehoor nie. Van Zyl het toe erken hy kan nie met sekerheid sê of die skoktoestel gewerk het of nie. De Bruin het ook in die hof uitgewys dat hoewel Van Zyl in sy getuienis gesê het Prinsloo het die beseerde man op sy privaatdele geskok, het hy dit nie in sy verklarings aan die polisie genoem nie. Van Zyl het erken hy het nie in die verklarings spesifiek genoem dat die verdagte op sy privaatdele geskok is nie, maar het gesê hy het nie gedink dit is belangrik nie. Kapt. Henk Prinsloo en Cor Loggenberg in die hof (18 Mei 2017). Foto: Maroela Media De Bruin het dit ook aan Van Zyl gestel dat dit nie waar is dat die beseerde geen reaksie getoon het nie. Hy het gesê die beseerde man het glo vir water gevra en Prinsloo het hom gehelp om effens regop te sit sodat hy die water kon sluk wat hy hom gegee het. Van Zyl het volgehou hy het nooit gesien dat die man vir water vra of enige ander reaksie toon nie. Op ŉ vraag aan Van Zyl of hy gesien het dat die beseerde man ŉ stuk van die waaierband vashou waarmee hy na bewering geslaan is, het Van Zyl gesê hy het dit nie gesien nie. De Bruin het Van Zyl ook gevra of hy gehoor het dat Anton vir een van die verdagtes vra waar die vuurwapen is, en dat die verdagte antwoord hulle het die vuurwapen weggegooi. Van Zyl het gesê hy het nie hierdie woordewisseling gehoor nie. Hy het later in antwoord op ŉ vraag van die staat weer gesê die twee verdagtes was nie in ŉ toestand om te kon praat nie. Van Zyl het toegegee dat die stuk waaierband waarmee Boeta die man geslaan het, ŉ kort stukkie van ongeveer 20 cm was wat nie enige oop wonde sou kon veroorsaak nie. Op ŉ vraag van De Bruin of Boeta die man hard geslaan het, het hy geantwoord hy weet nie hoe hard dit was nie. Hy het ook tydens die hofverrigtinge saamgestem dat Boeta nie sy volle arm gebruik het om die verdagte te slaan soos wat ’n mens sal gebruik wanneer jy ŉ harde hou wil toedien nie. De Bruin het Van Zyl gevra of hy goedgekeur het wat op die toneel gebeur het. Hy het gesê hy het nie die gebeure goedgekeur nie. De Bruin het gevra hoekom Van Zyl nie polisie toe gegaan het om aan te meld dat daar “twee mense op ŉ plaas gemartel word” nie. Van Zyl het gesê hy het gedink dit is nie nodig nie omdat daar klaar polisiebeamptes op die toneel was. De Bruin het gesê Van Zyl het dan getuig dat ŉ polisiebeampte deel was van die “wangedrag” op die toneel en weer gevra hoekom hy dit nie by die polisie aangemeld het nie. Hy het weer geantwoord die polisie was klaar op die toneel. De Bruin het Van Zyl ook uitgevra oor die dag ná die voorval toe Van Zyl vir ŉ werknemer van ŉ motorwasplek op die dorp gesê het: “Ons het gisteraand twee k*****s doodgeslaan.” Van Zyl het erken dat hy wel die uitlating gemaak het, maar het gesê hy het dit nie bedoel nie en dit was “absolute sinnelose bravade”. Van Zyl het getuig nadat hy sy voertuig by die motorwassery gelos het, het hy na die Spur gestap waar hy Anton en sy broer ontmoet het. De Bruin het hom gevra wat hy gesê het toe hy hulle sien. “Ek het gesê ‘Hallo, julle moordenaars’,” het Van Zyl getuig. De Bruin het hom gevra of dit korrek is dat hierdie uitlating veroorsaak het dat sy vriendskap met Anton versuur het, maar Van Zyl het dit ontken. Hy het gesê hy en Anton het die afgelope ruk nie meer gepraat nie, omdat die polisie hulle gewaarsku het om nie die hofsaak te bespreek nie. Die verhoor gaan ná middagete voort met die staat se volgende getuie, Stephanus Johannes Cilliers. Lees alle vorige berigte oor die Parys-boere op Maroela Media.